**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: SZO/585-2/2017.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2017. október 30-ai nyilvános ülésére**

**Tárgy:** Tulajdonosi hozzájáruló nyilatkozat kiadása a Hévízi Sportkör részére a „Telephely korszerűsítési program”-ban való részvételhez

**Az előterjesztő:** Papp Gábor polgármester

**Készítette:**  dr. Keserű Klaudia jogász

**Megtárgyalta:** -

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

A Magyar Labdarúgó Szövetség meghirdette a „Telephely korszerűsítési programot”. A program célja az amatőr csapatok, valamint a Bozsik programban résztvevő gyermekek sportolási lehetőségét kiszolgáló infrastruktúra fejlesztése. A program állami támogatás felhasználásával valósul meg.

Az állami támogatás felhasználását szabályzó jogszabályok lehetőséget adnak arra, hogy az Magyar Labdarúgó Szövetség (MLSZ) sportcélú ingatlanra irányuló építési célú beruházást és eszközbeszerzési fejlesztést valósítson meg az ország területén.

Az eljárásban kizárólag amatőr bajnokságban szereplő sportszervezetek kaphatnak támogatást.

Az építési beruházással járó feladatokat az MLSZ által országosan vagy megyénként meghirdetett (köz)beszerzési eljáráson kiválasztott vállalkozás(ok) végzi(k) el. A (köz)beszerzési eljárásokra minimum 5 (öt) darab vállalkozás kerül meghívásra.

Mivel a kivitelezési – pályavilágítás korszerűsítés- feladatok beruházója és az eszközök megrendelője az MLSZ lesz, ezért a pályázaton nyertes pályázó szervezet nem kap vissza nem térítendő támogatást, azaz saját hatáskörben konkrét beruházási tevékenységet nem kell elvégeznie, nem kell számlákat kiállítania és kifizetnie, valamint nem kell a támogatással az állami támogatást nyújtó szerv felé közvetlenül elszámolnia.

Amennyiben a kérelmező az útmutató szerinti korszerűsítésre és eszközfejlesztésre olyan helyszínnel pályázik, amely nem a pályázó tulajdonát képezi, köteles a kérelemhez csatolni a tulajdonos azon nyilatkozatát, amelyben a beruházás megvalósításához feltétel nélkül hozzájárul és kötelezettséget vállal arra, hogy a támogatásból megvalósuló beruházás pályázatnak megfelelő felhasználását a megvalósulástól számított 7 (hét) éven keresztül biztosítja.

A pályázatban támogatható tevékenységek, kizárólag nagypályára vonatkozóan:

**I. Új pályavilágítás kialakítása**

Edzés szintű pályavilágítás kiépítése. A kiépített fényerő 200 lux.

A rendeltetésszerű üzemeltetéshez 3x80 Amper áramerősség szükséges a pályától maximum 50 méterre.

vagy

Mérkőzés szintű pályavilágítás kiépítése. A kiépített fényerő 350 lux (négy vagy hat oszlopos megoldás).

A rendeltetésszerű üzemeltetéshez 3x160 Amper áramerősség szükséges a pályától maximum 50 méterre.

**II. Pályavilágítás felújítása**

A pályázó határozza meg a felújítás műszaki tartalmát.

**III. Kiegészítő eszközök beszerzésének támogatása**

* Cserepad 6-18 fő között
* Eredményjelző nettó 250.000 Ft vagy nettó 500.000 Ft értékben
* Labdafogó háló (5 méter magas és pályánként maximum 400 méter hosszú lehet)
* Kerítés – kizárólag labdarúgópálya, illetve a labdarúgópályának helyet adó sporttelep körbekerítésére
* Lelátó 150-300 fő között

Egy pályázó egy kérelmet nyújthat be. A pályavilágítás építése vagy felújítása támogatható tevékenység magába foglalja a műszaki ellenőr és felelős műszaki vezető díját. A műszaki ellenőr a kivitelezés teljes nettó költségére vetítetten fix 5 % díjazásban részesül. Amennyiben pályázó nem tud delegálni megfelelő végzettséggel (elektromos) rendelkező műszaki ellenőrt, az MLSZ jelöl ki megfelelő műszaki ellenőrt.

**A támogatás mértéke a becsült nettó költségek 70%-a. Az önrész mértéke a becsült bruttó költségek 30%-a és a nem elszámolható költség összege.**

A Hévízi Sportkör a nagy műfüves labdarúgó pálya pályavilágítás korszerűsítését kívánja e pályázat keretében megvalósítani. A 70%-os állami támogatás mellett a 30%-os önrész kifizetését a Hévízi Sportkör a saját költségvetéséből biztosítja.

A nagy műfüves pálya építésére vonatkozóan 2012. májusában írt alá együttműködési megállapodást az Önkormányzat és a Magyar Labdarúgó Szövetség. A fenntartási idő a pályára vonatkozóan 15 év.

A nagy műfüves pálya Hévíz Város Önkormányzat tulajdonában álló Hévíz (belterület) 1455/83. és 1455/9. hrsz-ú ingatlanokon található.



A pályázat benyújtásához szükséges az Önkormányzat, mint tulajdonos részéről a tulajdonosi hozzájáruló nyilatkozat megadása. A tulajdonosi hozzájáruló nyilatkozat tervezete az előterjesztés 1. mellékletét képezi.

A Képviselő-testület és Szervei Szervezeti és Működési Szabályzatáról szóló 34/2014. (X. 30.) önkormányzati rendelet 61. § (3) bekezdése értelmében – az idő rövidsége miatt – az előterjesztést bizottsági véleményezés nélkül nyújtom be.

Tisztelt Képviselő-testület!

Kérem a tisztelt Képviselő-testületet, hogy a határozati javaslatot elfogadni szíveskedjen. A határozathozatal egyszerű szótöbbséget igényel.

**2.**

**Határozati javaslat**

1. Hévíz Város Önkormányzat Képviselő-testülete támogatja, hogy a Hévízi Sportkör részt vegyen a Magyar Labdarúgó Szövetség által meghirdetett „Telephely korszerűsítési programban” a nagy műfüves labdarúgó pálya pályavilágítás korszerűsítésének megvalósítása céljából azzal, hogy a pályázat nyertessége esetén a megvalósításhoz szükséges 30% önrész a Hévízi Sportkör költségvetéséből kerül kifizetésre.
2. A Képviselő-testület az önkormányzat tulajdonában lévő Hévíz (belterület) 1455/9. és 1455/83. hrsz.-ú ingatlanok vonatkozásában a tulajdonosi hozzájáruló nyilatkozatot kiadja, annak aláírására a polgármestert felhatalmazza.

Felelős: Papp Gábor polgármester

Határidő: azonnal

**3.**

**Bizottsági állásfoglalás**

**4.**

**Mellékletek**

**Tulajdonosi hozzájáruló nyilatkozat**

**(sportszervezet pályázó, nem saját tulajdonú ingatlan esetén)**

Alulírott **Hévíz Város Önkormányzat** (székhelye: 8380 Hévíz, Kossuth Lajos u. 1., adószáma: 15734374-2-20, képviseli: Papp Gábor polgármester), nyilatkozom arról, hogy az 1/1 arányban az Önkormányzat tulajdonában álló,a Keszthelyi Járási Hivatal Földhivatali Osztályánál Hévíz (belterület) 1455/9. és 1455/83. helyrajzi számokon nyilvántartott, természetben 8380 Hévíz, Sport utca címen található ingatlanok vonatkozásában rendelkezési jogot biztosítottam a Hévízi Sportkör (sportszervezet) részére, amely alapján a Hévízi Sportkör (sportszervezet) a Magyar Labdarúgó Szövetséggel Együttműködési Megállapodást köthet, és a Megállapodásban az Ingatlan tekintetében jognyilatkozatokat tehet és kötelezettségeket vállalhat.

Hozzájárulok ahhoz, hogy a fent megnevezett ingatlanon a Magyar Labdarúgó Szövetség beruházást valósítson meg.

Kötelezettséget vállalok arra, hogy a fent megnevezett ingatlan sportcélú hasznosítását a beruházás megvalósításától számított hét éven keresztül biztosítom.

Tudomásul veszem, hogy a Támogatásból megszerzett tárgyi eszközök, immateriális javak – azok a hatályos vonatkozó jogszabály(ok) szerinti értékcsökkenési leírásáig – csak az MLSZ előzetes írásbeli jóváhagyásával idegeníthetők el, illetve terhelhetők meg. Elfogadom, hogy ezen tárgyi eszközök, immateriális javak az MLSZ előzetes írásbeli jóváhagyása nélküli elidegenítése, illetve megterhelése esetén az erre irányuló szerződést jogilag létre nem jöttnek kell tekinteni, az joghatás kiváltására nem alkalmas.

Vállalom, hogy szükség esetén az értékcsökkenési leírásig az eszközök meglétét az MLSZ, illetve az MLSZ útján a Támogató felé dokumentumokkal (leltár, tárgyi eszköz karton másolata stb.) igazolom, illetőleg az eszközök idő előtti megsemmisülése esetén annak okairól a Sportszervezetet, valamint az MLSZ-t írásban tájékoztatom.

Nyilatkozom, hogy fent nevezett ingatlan tekintetében harmadik személy irányában nem áll fenn kötelezettségem, amely a pályázat céljának megvalósulását meghiúsíthatja.

Jelen nyilatkozatom az Együttműködési megállapodás teljes időtartama alatt érvényes és hatályos, az kiterjed a Sportszervezet esetleges – az Együttműködési megállapodásban foglalt kötelezettségek teljesítésére kiterjedő – törvényes vagy ügyleti jogutódjára is.

Nyilatkozom továbbá, hogy az általam képviselt szervezet alapító (létesítő) okirata alapján jogosult vagyok a szervezet képviseletére és rendelkezem a jelen nyilatkozat megtételéhez szükséges felhatalmazással.

**Kelt:** Hévíz, 2017. október 26.

………………………………………..

Hévíz Város Önkormányzat

8380 Hévíz, Kossuth Lajos u. 1.

Képv.: Papp Gábor polgármester

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| dr. Keserű Klaudia | jogász |  |  |
| Szintén László | pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |